CELEX: 52019PC0354
Language: hr
Date: 2019-07-24
Title: Prijedlog UREDBE EUROPSKOG PARLAMENTA I VIJEĆA o okviru upravljanja za proračunski instrument za konvergenciju i konkurentnost za europodručje

EUROPSKA KOMISIJA
            Bruxelles, 24.7.2019.
            COM(2019) 354 final
            2019/0161(COD)
            Prijedlog
            UREDBE EUROPSKOG PARLAMENTA I VIJEĆA
            o okviru upravljanja za proračunski instrument za konvergenciju i konkurentnost za europodručje 
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Kad je prije deset godina globalna kriza pogodila Uniju i europodručje, Unija se ubrzo suočila s naglim pogoršanjem svoje gospodarske i socijalne situacije. Financijska kriza ubrzo se pretvorila u gospodarsku krizu i krizu državnog duga u europodručju. Kao odgovor na to poduzete su mjere za očuvanje stabilnosti i cjelovitosti europodručja. Te su mjere otad dopunjene i ojačane različitim inicijativama za dugoročno rješavanje problema ranjivosti u ustroju područja jedinstvene valute u dugoročnijem razdoblju. Iako je postignut znatan napredak, u skladu s preporukama iz Izvješća petorice predsjednika iz lipnja 2015. i Dokumenta za razmatranje o produbljenju ekonomske i monetarne unije od 31. svibnja 2017. i dalje postoje znatni nedostaci. Kriza je pokazala da bi države članice čija je valuta euro trebale dodatno ojačati otpornost svojih gospodarstava putem ciljanih strukturnih reformi i ulaganja kako bi se potaknule konvergencija i konkurentnost europodručja kao cjeline. 
            
            
               S obzirom na to, na sastanku na vrhu država europodručja od 14. prosinca 2018. (održanom u uključivom sastavu 27 država članica) čelnici Unije ovlastili su Euroskupinu da radi na rješavanju niza pitanja kako bi pridonijela ekonomskoj i monetarnoj uniji, a posebno na izradi, načinima provedbe i vremenskom okviru proračunskog instrumenta za konvergenciju i konkurentnost za europodručje i države članice koje dobrovoljno sudjeluju u tečajnom mehanizmu II (ERM II). Instrument će biti dio proračuna Unije i donijet će se na temelju relevantnog prijedloga Komisije koji će se prema potrebi izmijeniti. Na sastanku na vrhu država europodručja ukazalo se i na to da bi se na instrument trebali primjenjivati kriteriji i strateške smjernice država članica europodručja. U okviru analize stanja četiri godine nakon objave Izvješća petorice predsjednika u Komunikaciji Komisije „Produbljenje europske ekonomske i monetarne unije’ od 12. lipnja 2019.
                  1
                opisuju se daljnji koraci za produbljenje ekonomske i monetarne unije. U njoj se posebno naglašava da bi takav proračunski instrument za konvergenciju i konkurentnost pridonio otpornosti ekonomske i monetarne unije jer bi se pružila potpora usklađenim paketima reformi i ulaganja usmjerenima na poboljšanje konkurentnosti i konvergencije država članica europodručja. U Komunikaciji Komisije navodi se i da je Komisija spremna predložiti novu uredbu na temelju članka 136. Ugovora o funkcioniranju Europske unije (UFEU) o okviru za upravljanje takvim instrumentom, uz puno poštovanje ovlasti Komisije u pogledu izvršenja proračuna i provedbe programa. Euroskupina je 14. lipnja 2019. donijela sažeti pregled ključnih značajki budućeg proračunskog instrumenta za konvergenciju i konkurentnost za države članice europodručja i države članice koje dobrovoljno sudjeluju u ERM-u II
                  2
               . Čelnici su na sastanku na vrhu država europodručja od 21. lipnja 2019. pozdravili donošenje tog dokumenta i naglasili potrebu za rješavanjem svih neriješenih pitanja kako bi se osigurala samostalnost u donošenju odluka država članica europodručja
                  3
               . 
            
            
               U tu se svrhu predloženom uredbom uspostavlja okvir za upravljanje novim proračunskim instrumentom za konvergenciju i konkurentnost europodručja. Instrument će se uključiti u Program potpore reformama
                  4
               . Okvirom za upravljanje osigurat će se smjernice ekonomske politike za reforme i ulaganja koji će se podupirati novim proračunskim instrumentom u skladu s općim okvirom Unije za usklađivanje ekonomskih politika. 
            
            
               Kao dio Programa potpore reformama cilj je proračunskog instrumenta za konvergenciju i konkurentnost promicati koheziju u Uniji pružanjem financijske potpore državama članicama europodručja za reforme i ulaganja, kako je utvrđeno u usklađenim paketima. Predloženom uredbom namjerava se organizirati aspekt upravljanja tim proračunskim instrumentom i ona se mora tumačiti u vezi s Programom potpore reformama. 
            
            
               U tom bi se kontekstu Vijeću i samo onim državama članicama europodručja koje imaju pravo glasa povjerili zadaci koji se odnose na: i. cjelokupnu strategiju reformi i ulaganja u europodručju te nadzora nad njima; i ii. smjernice po državama članicama o ciljevima reformi i ulaganja koji će se podupirati proračunskim instrumentom. Konkretno, predloženom uredbom predviđeno je da Vijeće (nakon rasprava u okviru Euroskupine) jednom godišnje određuje strateške smjernice o reformama i prioritetima ulaganja za europodručje kao cjelinu u okviru Preporuke o ekonomskoj politici europodručja (dalje u tekstu „preporuka za europodručje”). Pri utvrđivanju strateških smjernica Vijeće može zatražiti stajalište na sastanku na vrhu država europodručja. Vijeće bi nakon toga donijelo preporuku sa smjernicama po državama članicama upućenu svim državama članicama europodručja o ciljevima reformi i ulaganja koji će se podupirati proračunskim instrumentom. U okviru proračunskog instrumenta za konvergenciju i konkurentnost države članice europodručja mogu odlučiti dostaviti prijedloge za pakete reformi i ulaganja; države članice europodručja morat će uzeti u obzir strateške smjernice i posebne smjernice po državama članicama pri dostavljanju usklađenih paketa reformi i ulaganja u okviru proračunskog instrumenta. Kad je riječ o državama članicama čija valuta nije euro, a koje sudjeluju u ERM-u II i voljne su sudjelovati u proračunskom instrumentu za konvergenciju i konkurentnost na dobrovoljnoj osnovi, trebalo bi uspostaviti prikladne mehanizme na način koji je u skladu s okvirom iz ove Uredbe.
            
            
               Predloženim okvirom za upravljanje proračunskim instrumentom za konvergenciju i konkurentnost europodručja odgovara se na potrebu da se unaprijedi usklađivanje ekonomskih politika europodručja te da se potiču reforme i ulaganja kojima se nastoje riješiti otvorena pitanja europodručja kao cjeline te pridonijeti njegovoj gospodarskoj i socijalnoj konvergenciji. 
            
            
               Usklađenost s postojećim odredbama politike u određenom području politike
            
            
               Okvir za upravljanje proračunskim instrumentom za konvergenciju i konkurentnost bit će usklađen s postupkom nadzora i gospodarskog usklađivanja koji se u okviru europskog semestra uspješno primjenjuje u Uniji. I provedba okvira za upravljanje utvrđenog u ovoj Uredbi uskladit će se s vremenskim planom europskog semestra.
            
            
               Vijeće će donijeti godišnje strateške smjernice kao sastavni dio preporuke za europodručje, koju Europsko vijeće prihvaća prije nego što je Vijeće donese. Kao doprinos strateškim smjernicama Komisija će izvijestiti Vijeće o tome kako su se strateške smjernice primjenjivale prethodnih godina, čime se povećava usklađenost smjernica politike.
            
            
               Strateške smjernice uzet će se u obzir u smjernicama po državama članicama namijenjenima državama članicama europodručja te će one biti potpuno usklađene s posebnim preporukama po državama članicama koje se istodobno donose u okviru europskog semestra, prema potrebi i uz savjetovanja u relevantnim odborima koji se temelje na Ugovorima. Konkretno, u smjernicama po državama članicama navest će se za koje će točno ciljeve reformi i ulaganja među onima utvrđenima u preporukama po državama članicama svaka država članica europodručja htjeti dostaviti usklađene prijedloge paketa reformi i ulaganja u okviru proračunskog instrumenta za konvergenciju i konkurentnost. Smjernicama po državama članicama koje se odnose na predmetne države članice stoga se neće dopunjavati preporuke po državama članicama, nego će se među preporukama utvrditi prioriteti za potporu u okviru proračunskog instrumenta. Radi veće učinkovitosti te smjernice za po državama članicama upućene svim državama članicama europodručja donijet će se u obliku jedinstvene preporuke. Ako je primjenjivo, u smjernicama danima na temelju predložene uredbe na odgovarajući će se način uzeti u obzir svi programi makroekonomske prilagodbe u kojima neka država članica sudjeluje u tom trenutku. 
            
            
               •Usklađenost s drugim politikama Unije
            
            
               Predloženom će se uredbom osigurati okvir upravljanja kojim su uređene smjernice ekonomske politike o paketima reformi i ulaganja koji će se dostaviti u okviru proračunskog instrumenta za konvergenciju i konkurentnost europodručja. Bit će usklađena i s predloženim programima Unije relevantnima za ulaganje, kao što su fondovi u području kohezijske politike EU-a, Instrument za povezivanje Europe i program InvestEU, te će se u njoj predvidjeti komplementarnost i sinergije s navedenim programima. 
            
            
               Predložena uredba temelji se na idejama koje su predstavljene u Dokumentu za razmatranje o produbljenju ekonomske i monetarne unije od 31. svibnja 2017.
                  5
                te je u skladu s Komunikacijom Komisije „Produbljenje europske ekonomske i monetarne unije: analiza stanja četiri godine nakon objave Izvješća petorice predsjednika” od 12. lipnja 2019., u kojoj se opisuju daljnji koraci za produbljenje ekonomske i monetarne unije. Proračunski se instrument planira učiniti dijelom proračuna Unije, a njegova će se veličina odrediti u okviru pregovora o višegodišnjem financijskom okviru za razdoblje 2021.–2027. Predložena je uredba isto tako usklađena s ciljevima navedenog višegodišnjeg financijskog okvira. 
            
            
               Predloženom uredbom neće se zadirati u ovlasti Komisije u pogledu proračuna i provedbe programa.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
         
         
            
               Prijedlog se temelji na članku 136. stavku 1. točki (b) u vezi s člankom 121. stavkom 6. Ugovora o funkcioniranju Europske unije.
            
            
               Člankom 136. stavkom 1. točkom (b) predviđa se da, kako bi se osiguralo pravilno funkcioniranje ekonomske i monetarne unije, Vijeće može, u skladu s odgovarajućim postupcima iz članaka 121. i 126. UFEU-a, usvojiti posebne mjere za države članice europodručja radi utvrđivanja smjernica njihove ekonomske politike, pri čemu se osigurava da su navedene smjernice u skladu sa smjernicama koje su usvojene za cijelu Uniju te da se nad njima vrši nadzor. 
            
            
               Člankom 121. stavkom 6. UFEU-a predviđa se da Europski parlament i Vijeće mogu usvojiti detaljna pravila za postupak multilateralnog nadzora utvrđen u toj odredbi, odlučujući u skladu s redovnim zakonodavnim postupkom. 
            
            
               U skladu s člankom 136. stavkom 1. točkom (b) UFEU-a, cilj je predložene uredbe utvrditi smjernice ekonomske politike država članica europodručja tako da se utvrde odredbe okvira za upravljanje budućim proračunskim instrumentom za konvergenciju i konkurentnost u okviru Programa potpore reformama, čiji su korisnici države članice europodručja. Postupak iz članka 121. stavka 6. UFEU-a relevantan je postupak za donošenje predložene uredbe s obzirom na predmet prijedloga. 
            
            
               •Supsidijarnost (za neisključivu nadležnost) 
            
            
               Predloženom uredbom poštuje se načelo supsidijarnosti s obzirom na to da se poduzimaju samo mjere čije ciljeve države članice ne mogu dostatno dobro ostvariti samostalno („procjena nacionalne nedostatnosti”) i da se mjere provode samo kad se ti ciljevi mogu bolje ostvariti uz intervenciju Unije u odnosu na zasebna djelovanja država članica („poredbena procjena učinkovitosti’). 
            
            
               S obzirom na to, upravo su smjernice politike, kao što su strateške smjernice za europodručje kao cjelinu te utvrđivanje ciljanih pojedinačnih ciljeva reformi i ulaganja, koje mogu poticati i ukupnu konvergenciju i konkurentnost europodručja, mjere koje se mogu bolje oblikovati i provesti na razini Unije nego na razini države članice. U skladu s njihovom ulogom u usklađivanju ekonomskih politika utvrđenom u Ugovorima Komisija je u najboljem položaju da preuzme inicijativu, a Vijeće da odlučuje o takvim pitanjima. 
            
            
               Nadalje, povećanjem uloge članova Vijeća koji predstavljaju države članice europodručja u pogledu okvira za upravljanje budućim proračunskim instrumentom za konvergenciju i konkurentnost povećat će se i zajednička odgovornost europodručja u pogledu relevantnih mjera za usklađivanje ekonomskih politika donesenih na temelju ove Uredbe. To odgovara načelu iz Ugovora da je usklađivanje ekonomskih politika „pitanje od zajedničkog interesa”.
            
            
               Strateške smjernice i smjernice po državama članicama koje će se donijeti na temelju ovog prijedloga ograničene su na pružanje smjernica državama članicama europodručja, dok je izbor konkretnih reformi i ulaganja i dalje odluka predmetne države članice. Prema tome, predloženom se uredbom ne dovodi u pitanje pravo svake države članice da odluči koje je mjere potrebno ili primjereno poduzeti na nacionalnoj, regionalnoj ili lokalnoj razini; predloženom uredbom poštuje se načelo da je provedba reformi i ulaganja i dalje u nacionalnoj nadležnosti te su države članice odgovorne za njihovu provedbu na odgovarajućim razinama vlasti. 
            
            
               •Proporcionalnost
            
            
               Prijedlog je u skladu s načelom proporcionalnosti jer je riječ o odgovarajućoj mjeri za postizanje cilja uspostave okvira za upravljanje proračunskim instrumentom za konvergenciju i konkurentnost europodručja. Prijedlog ne prelazi ono što je potrebno za ostvarivanje tog okvira za upravljanje ako se uzme u obzir da se ne mogu poduzeti manje ograničavajuće mjere kako bi se utvrdile smjernice ekonomske politike u odnosu na prioritete i ciljeve reformi i ulaganja država članica. Strateške smjernice i smjernice po državama članicama koje će se izdati na temelju predloženog okvira za upravljanje aktovi su bez obvezujuće snage i ograničene su na određivanje diskrecijskih značajki reformi i ulaganja, koje države članice europodručja pak, prema vlastitom nahođenju, mogu odlučiti podnijeti kao paket u okviru proračunskog instrumenta za konvergenciju i konkurentnost. Nadalje, predloženom se uredbom utvrđuju samo opći sadržaj, usklađenost i vremenski okvir takvih strateških smjernica i smjernica po državama članicama. Kad je riječ o tim elementima prijedloga, predložena uredba proporcionalno je sredstvo za postizanje svojeg cilja s obzirom na to da sadržava samo mjere koje su primjerene za ostvarivanje njezinih ciljeva. 
            
            
               •Odabir instrumenta
            
            
               Predloženi okvir za upravljanje Unije ne može se ostvariti direktivama ni dobrovoljnim instrumentima. Stoga je primjena uredbe u ovom slučaju primjerena.
            
            
               3.REZULTATI SAVJETOVANJA S DIONICIMA
            
            
               U prijedlogu se uzimaju u obzir stajališta Europskog parlamenta i stajališta iznesena na sastanku na vrhu država europodručja. 
            
            
               Europski je parlament u svojem izvješću na vlastitu inicijativu utvrdio svoja stajališta o planu za proračunski kapacitet europodručja (izvješće Böge/Berès – 2015/2344(INI), izvješće od 16. veljače 2017.). 
            
            
               Na sastanku na vrhu država europodručja u prosincu 2018. Euroskupinu se ovlastilo da radi na izradi, modalitetima provedbe i vremenskom okviru proračunskog instrumenta za konvergenciju i konkurentnost europodručja „na temelju relevantnog prijedloga Komisije koji će se prema potrebi izmijeniti”, za što se općenito smatralo da se odnosi na Program potpore reformama koji je Komisija predstavila u svibnju 2018. Konkretno, u izjavi sa sastanka na vrhu država europodručja iz prosinca 2018. poziva se na primjenu kriterija i strateških smjernica država članica europodručja na proračunski instrument za konvergenciju i konkurentnost. 
            
            
               Na sastanku Euroskupine 14. lipnja 2019. donesen je sažeti pregled kojim se utvrđuju opće značajke budućeg proračunskog instrumenta za konvergenciju i konkurentnost europodručja te kojim se poziva na to da se dogovor u pogledu okvira za upravljanje za države članice europodručja kodificira u „dodatnom aktu”. Osim toga, na sastanku na vrhu država europodručja od 21. lipnja 2019. navedeno je da se „samostalnost u donošenju odluka” država članica europodručja mora osigurati okvirom za upravljanje tim instrumentom. 
            
            
               U tom pogledu samo bi se posebnom uredbom u skladu s člankom 136. UFEU-a mogla jamčiti autonomija okvira za upravljanje, kao što je utvrđeno Ugovorom. Prvo, samo se posebnom uredbom u skladu s člankom 136. UFEU-a mogu utvrditi mjere za gospodarsko upravljanje kojima se određuju strateške smjernice te ciljevi reformi i ulaganja država članica europodručja koji su relevantni u okviru budućeg proračunskog instrumenta za konvergenciju i konkurentnost. Drugo, samo se uredbom u skladu s člankom 136. UFEU-a državama članicama europodručja mogu pružiti mehanizmi za donošenje odluka u području usklađivanja ekonomskih politika. 
            
            
               Osim osiguranja „samostalnosti u donošenju odluka” koja je utvrđena na sastanku na vrhu država europodručja, prijedlogom u skladu s člankom 136. UFEU-a dimenzija upravljanja instrumentom koja se odnosi na europodručje kodificirala bi se na način koji je u skladu s ovlastima Komisije u pogledu izvršenja proračuna i provedbe programa (u odnosu na budući proračunski instrument za konvergenciju i konkurentnost).
            
         
         
            
               ·Primjerenost propisa i pojednostavnjivanje
            
            
               Prijedlog nije povezan s programom povećanja primjerenosti propisa i njihova pojednostavnjivanja te ne podrazumijeva nikakve troškove usklađivanja za mala i srednja poduzeća te druge dionike. 
            
            
               ·Temeljna prava
            
            
               Prijedlog neće imati izravan učinak na poštovanje i zaštitu temeljnih prava Unije s obzirom na to da se Uredbom utvrđuje samo okvir za gospodarsko upravljanje. Strateške smjernice i mjere Komisije (preporuke) donesene na temelju predložene uredbe nemaju obvezujuću snagu i upućene su državama članicama. 
            
            
               4.UTJECAJ NA PRORAČUN
            
            
               Ovaj prijedlog neće utjecati na proračun Unije.
            
            
               5.OSTALI DIJELOVI
            
            
               •Detaljno obrazloženje posebnih odredbi prijedloga
            
            
               Predloženom uredbom uspostavlja se okvir za upravljanje proračunskim instrumentom za konvergenciju i konkurentnost europodručja. U tom smislu opći predmet i područje primjene predložene uredbe okvir su za upravljanje proračunskim instrumentom za konvergenciju i konkurentnost za države članice europodručja kao dio Programa potpore reformama. Stoga njezino područje primjene obuhvaća države članice europodručja (članak 1.). 
            
            
               Predloženom se uredbom predviđaju dvije različite vrste mjera koje Vijeće može donijeti, kao što se objašnjava u njezinim ciljevima (članak 3.). Za europodručje kao cjelinu, nakon rasprave u okviru Euroskupine, Vijeće može donijeti strateške smjernice o prioritetima reformi i ulaganja za europodručje; osim toga, Vijeće može sastaviti posebne smjernice po državama članicama za članice europodručja u kojima se utvrđuju ciljevi reformi i ulaganja relevantni u okviru proračunskog instrumenta za konvergenciju i konkurentnost, koje predmetna država članica može dostaviti Komisiji u okviru proračunskog instrumenta za konvergenciju i konkurentnost. Smjernice po državama članicama bit će usklađene sa strateškim smjernicama za europodručje i preporukama po državama članicama donesenima u okviru europskog semestra za usklađivanje gospodarskih politika, prema potrebi i uz savjetovanja u relevantnim odborima koji se temelje na Ugovorima.
            
            
               Prijedlogom se predviđaju strateške smjernice za prioritete reformi i ulaganja europodručja koje će postati dio preporuke za europodručje (članak 4.). Prije nego što Vijeće, odlučujući kvalificiranom većinom na temelju preporuke Komisije, donese strateške smjernice kao sastavni dio preporuke za europodručje, potrebna je rasprava u okviru Euroskupine. Na sastanku na vrhu država europodručja isto bi se tako prihvatio pristup da se smjernice donose jednom godišnje. Predloženom se uredbom od Komisije zahtijeva i da obavještava Vijeće o primjeni strateških smjernica za prethodnu godinu, što će Vijeću omogućiti da napredak u provedbi politika uzme u obzir u strateškim smjernicama za sljedeću godinu. 
            
            
               Okvir za upravljanje detaljnije se odražava i u odredbi o preporuci Vijeća (članak 5.), u kojoj se pružaju smjernice za svaku pojedinačnu državu članicu europodručja. Smjernice po državama članicama trebale bi biti u skladu sa smjernicama u posebnim preporukama za predmetnu državu članicu ili bi se u njoj trebale na odgovarajući način uzimati u obzir sve odluke Vijeća kojima se odobrava program makroekonomske prilagodbe. Preporuka Vijeća sa smjernicama po državama članicama bit će donesena, odlučujući kvalificiranom većinom, na temelju preporuke Komisije. Strateške smjernice (članak 4.) te smjernice po državama članicama države članice mogle bi primjenjivati na temelju proračunskog instrumenta za konvergenciju i konkurentnost. Države članice na njima će temeljiti svoje moguće prijedloge usklađenih paketa reformi i ulaganja u okviru proračunskog instrumenta za konvergenciju i konkurentnost. U konačnici, država članica sama odlučuje sudjelovati i dostaviti prihvatljive pakete reformi i ulaganja koji će se podupirati proračunskim instrumentom.
            
            
               U okviru proračunskog instrumenta može se utvrditi minimalna stopa nacionalnog sufinanciranja kao postotak ukupnog troška reformi i ulaganja. U tom se kontekstu u članku 6. propisuje da će Vijeće na temelju ocjene Komisije utvrditi za koje se države članice smatra da prolaze kroz snažan gospodarski pad radi prilagodbe nacionalne stope sufinanciranja u okviru budućeg proračunskog instrumenta za konvergenciju i konkurentnost. Tom se odredbom ne dovodi u pitanje primjena članka 2. stavka 2. Uredbe Vijeća (EZ) br. 1467/97 kako je izmijenjena Uredbom Vijeća (EZ) br. 1056/2004 i Uredbom Vijeća (EU) br. 1177/2014
                  6
               .
            
            
               Predloženom se uredbom ponovno potvrđuje pravilo glasovanja iz članka 136. stavka 2. UFEU-a povezano sa strateškim smjernicama i preporukama Vijeća: u glasovanju sudjeluju samo članovi Vijeća koji predstavljaju države članice europodručja (članak 7.).
            
            
               Kako bi se pospješio dijalog između institucija Unije, a posebno između Europskog parlamenta, Vijeća i Komisije, te kako bi se osigurala veća transparentnost i odgovornost, predloženom se uredbom utvrđuju parametri gospodarskog dijaloga u kojem sudjeluju Europski parlament, Vijeće i Euroskupina (članak 8.). U tom smislu, nadležni odbor Europskog parlamenta može uspostaviti gospodarski dijalog i pozvati predsjednika Vijeća i predsjednika Euroskupine da raspravljaju o mjerama donesenima na temelju Uredbe. 
            
            
               Kako bi se preispitala učinkovitost predložene uredbe, Komisija svake četiri godine, počevši od 2023., mora objaviti izvješće i dostaviti ga Europskom parlamentu i Vijeću (članak 9.).
            
            
               2019/0161 (COD)
            
            
               Prijedlog
            
            
               UREDBE EUROPSKOG PARLAMENTA I VIJEĆA
            
            
               o okviru upravljanja za proračunski instrument za konvergenciju i konkurentnost za europodručje 
               
         
         
            
               EUROPSKI PARLAMENT I VIJEĆE EUROPSKE UNIJE
            
            
               uzimajući u obzir Ugovor o funkcioniranju Europske unije, a posebno njegov članak 136. stavak 1. točku (b) zajedno s člankom 121. stavkom 6.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima
                  7
               ,
            
            
               uzimajući u obzir mišljenje Europske središnje banke
                  8
               ,
            
            
               u skladu s redovnim zakonodavnim postupkom,
            
            
               budući da:
            
            
               (1)Koordinacija ekonomskih politika država članica pitanje je od zajedničkog interesa. Države članice čija je valuta euro imaju poseban interes i odgovornost da na temelju općih smjernica Vijeća provode ekonomske politike kojima se promiče pravilno funkcioniranje ekonomske i monetarne unije te da izbjegavaju politike koje to dovode u pitanje. 
            
            
               (2)Kako bi se osiguralo pravilno funkcioniranje ekonomske i monetarne unije, države članice čija je valuta euro trebale bi poduzeti mjere za povećanje otpornosti svojih gospodarstava, tj. ciljanje strukturne reforme i ulaganja. Na sastanku na vrhu država članica europodručja u prosincu 2018. Euroskupina je dobila mandat da  da osmisli strukturu proračunskog instrumenta za konkurentnost i konvergenciju za europodručje, načine njegove primjene i rok njegova uvođenja. Kako bi se osiguralo da države članice takve strukturne reforme i ulaganja provode na dosljedan, koherentan i usklađen način, potrebno je uspostaviti okvir upravljanja kojim bi se Vijeću omogućilo da donese strateške smjernice o prioritetima ulaganja i reformi koje države članice trebaju provesti u europodručju. Takvim bi se okvirom povećala konvergencija i konkurentnost europodručja. Vijeće bi također trebalo izraditi smjernice o ciljevima reformi i ulaganja pojedinačno za svaku državu članicu čija je valuta euro, čija bi se provedba mogla financirati u okviru proračunskog instrumenta za konvergenciju i konkurentnost. Budući da je taj okvir specifičan za države članice čija je valuta euro, u glasovanju na temelju ove Uredbe trebali bi sudjelovati samo članovi Vijeća koji predstavljaju te države članice. 
            
            
               (3)Na razini Unije europski semestar za koordinaciju ekonomskih politika okvir je za utvrđivanje nacionalnih prioriteta reformi država članica i za praćenje provedbe tih prioriteta. U ovoj se Uredbi nastoji ispuniti potreba da  prioriteti reformi i ulaganja za europodručje u cjelini i ciljevi reformi i ulaganja pojedinačnih država članica čija je valuta euro budu međusobno usklađeni te da budu usklađeni s europskim semestrom.
            
            
               (4)Vijeće bi jednom godišnje u okviru preporuke o ekonomskoj politici europodručja trebalo utvrditi strateške smjernice o prioritetima reformi i ulaganja za europodručje. Vijeće bi te strateške smjernice trebalo donijeti kvalificiranom većinom na temelju preporuke Komisije nakon što Euroskupina raspravi o prioritetima reformi i ulaganja koje smatra relevantnima i prikladnima da se uključe u smjernice. U tome će važnu ulogu imati godišnji sastanak na vrhu država članica europodručja.
            
            
               (5)Kako bi se osiguralo da se u strateškim smjernicama uzme u obzir  iskustvo koje će se postupno steći u primjeni proračunskog instrumenta za konvergenciju i konkurentnost, Komisija bi trebala, zajedno s preporukom o strateškim smjernicama, u okviru preporuke o ekonomskoj politici europodručja izvještavati  Vijeće o načinu primjene strateških smjernica tijekom prethodnih godina.
            
            
               (6)Države članice čija je valuta euro mogu odlučiti da će podnijeti prijedloge za donošenje paketâ reformi i ulaganja u okviru proračunskog instrumenta za konvergenciju i konkurentnost. Vijeće će u tu svrhu donijeti preporuku u kojoj će se definirati  smjernice po državama članicama  o ciljevima reformi i ulaganja koji bi se mogli financirati  u okviru proračunskog instrumenta za konvergenciju i konkurentnost. Preporuka Vijeća trebala bi biti usklađena sa strateškim smjernicama za europodručje donesenima na temelju ove Uredbe i preporukama po državama članicama koje se istovremeno donose u okviru europskog semestra za usklađivanje gospodarskih politika, prema potrebi i uz savjetovanja u relevantnim odborima koji se temelje na Ugovorima. U preporuci Vijeća na odgovarajući se način uzima u obzir i svaki program makroekonomske prilagodbe koji je odobren u skladu s relevantnim odredbama Uredbe (EU) br. 472/2013 Europskog parlamenta i Vijeća
                  9
               . 
            
            
               (7)Preporuka Vijeća u kojoj će se definirati smjernice o ciljevima reformi i ulaganja po državama članicama čija je valuta euro, i koja se donosi kvalificiranom većinom, trebala bi se temeljiti na preporuci Komisije. Taj postupak ne bi trebao dovesti u pitanje dobrovoljnu prirodu sudjelovanja država članica čija je valuta euro u proračunskom instrumentu za konvergenciju i konkurentnost ni ovlasti Komisije za njegovu primjenu. 
            
            
               (8)Vijeće bi na temelju okvira upravljanja utvrđenog u ovoj Uredbi trebalo utvrditi strateške smjernice za europodručje u cjelini i izraditi smjernice  o ciljevima paketâ reformi i ulaganja po državama članicama  čija je valuta euro. Komisija izvršava proračun Unije u skladu s člankom 317. UFEU-a, koji uključuje upravljanje programima potrošnje. Time se ne bi trebale dovesti u pitanje  nadležnosti Komisije u pogledu proračunskog instrumenta za konvergenciju i konkurentnost [u okviru Programa potpore reformama] koje su joj dodijeljene  na temelju Uredbe (EU) XXXX/XX. 
            
            
               (9)Vijeće bi na temelju ocjene Komisije trebalo utvrditi  koje  države članice bilježe snažan pad gospodarske aktivnosti kako bi se mogle prilagoditi  stope nacionalnog sufinanciranja predviđene Uredbom (EU) XXXX/XX [Uredba o Programu potpore reformama]i ne dovodeći u pitanje primjenu članka 2. stavka 2. Uredbe Vijeća (EZ) 1467/97 kako je izmijenjena. 
            
            
               (10)Kako bi se pojačao dijalog između institucija Unije, posebno između Europskog parlamenta, Vijeća i Komisije, te kako bi se jamčila veća transparentnost i odgovornost za provedbu tog gospodarskog dijaloga, nadležni odbor Europskog parlamenta može pozvati predsjednika Vijeća, Komisije i, prema potrebi, predsjednika Euroskupine da pred odborom rasprave o mjerama koje su donesene u skladu s tom uredbom.
            
            
               (11)Komisija bi trebala redovito izvješćivati Europski parlament i Vijeće o djelotvornosti ove Uredbe. 
            
            
               (12)Budući da se cilj ove Uredbe, tj. da se utvrđivanjem okvira upravljanja za proračunski instrument za konvergenciju i konkurentnost pridonesi pravilnom funkcioniranju europske ekonomske i monetarne unije te konvergenciji i konkurentnosti u europodručju, ne može u dovoljnoj mjeri ostvariti na razini država članica, nego se on zbog opsega djelovanja na bolji način može ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tog cilja.
            
            
         
         
            
               DONIJELI SU OVU UREDBU:
            
            
            
               POGLAVLJE I.
                  Opće odredbe
            
            
               Članak 1.
                  Predmet i područje primjene
            
            
               1.Ovom se Uredbom utvrđuju odredbe o okviru upravljanja koji je relevantan za proračunski instrument za konvergenciju i konkurentnost za europodručje u okviru Programa potpore reformama u skladu s Uredbom (EU) XXX/XX
                  10
               . 
            
            
               2.Ova se Uredba primjenjuje na države članice čija je valuta euro.
            
            
            
               Članak 2.
                  Definicije
            
            
               Za potrebe ove Uredbe primjenjuju se sljedeće definicije: 
            
            
               (a)„preporuke po državama članicama” znači preporuke Vijeća upućene svakoj državi članici u skladu s člankom 121. stavkom 2. i člankom 148. stavkom 4. UFEU-a u kontekstu europskog semestra za koordinaciju ekonomskih politika;
            
            
               (b)„preporuka za europodručje” znači preporuka Vijeća o ekonomskoj politici europodručja u skladu s člankom 136. u vezi s člankom 121. stavkom 2. UFEU-a.
            
            
            
               Članak 3.
                  Ciljevi
            
            
               Ovom se Uredbom pridonosi konvergenciji i konkurentnosti gospodarstava država članica čija je valuta euro tako što se definira okvir upravljanja relevantan za proračunski instrument za konvergenciju i konkurentnost, kojim se utvrđuje sljedeće:
            
            
               (a)strateške smjernice o prioritetima reformi i ulaganja za europodručje u cjelini;
            
            
               (b)smjernice po državama članicama o ciljevima reformi i ulaganja relevantnima za proračunski instrument za konvergenciju i konkurentnost u skladu s preporukama po državama članicama.
            
            
            
               Članak 4.
                  Strateške smjernice za europodručje
            
            
               1.Na preporuku Komisije i nakon rasprave u Euroskupini Vijeće u okviru preporuke za europodručje jednom godišnje definira strateške smjernice o prioritetima reformi i ulaganja u europodručju. 
            
            
               2.Istovremeno s objavom preporuke iz stavka 1. Komisija obavješćuje Vijeće o načinu na koji su države članice tijekom prethodnih godina primjenjivale strateške smjernice. 
            
         
         
            
            
               Članak 5.
                  Smjernice po državama članicama 
            
            
               1.Vijeće na preporuku Komisije donosi preporuku upućenu svim državama članicama čija je valuta euro u kojoj se jednom godišnje definiraju smjernice po državama članicama o ciljevima reformi i ulaganja za potrebe provedbe paketâ reformi i ulaganja, koje države članice mogu dostaviti u skladu s Uredbom (EU) XXXX/XX [Uredba o Programu potpore reformama]. 
            
            
               2.Preporuka iz stavka 1. mora biti u skladu sa strateškim smjernicama iz članka 4. i preporukama za dotičnu državu članicu. U preporuci iz stavka 1. Vijeće na odgovarajući način uzima u obzir svaki program makroekonomske prilagodbe koji je odobren u skladu s člankom 7. stavkom 2. Uredbe (EU) br. 472/2013.
            
            
            
               Članak 6.
                  Snažan pad gospodarske aktivnosti 
            
            
               U preporuci iz članka 5. stavka 1. utvrđuje se, prema potrebi, na temelju ocjene Komisije bilježi li država članica snažan pad gospodarske aktivnosti kako bi se  prilagodile stope nacionalnog sufinanciranja predviđene Uredbom (EU) XXXX/XX [Uredba o Programu potpore reformama]. 
            
            
               Ovim se člankom ne dovodi u pitanje primjena članka 2. stavka 2. Uredbe Vijeća (EZ) 1467/97.
            
            
            
               Članak 7.
                  Glasovanje u Vijeću 
            
            
               1.Kad je riječ o  mjerama iz ove Uredbe, u glasovanju sudjeluju samo članovi Vijeća koji predstavljaju države članice čija je valuta euro.
            
            
               2.Kvalificirana većina članova Vijeća iz stavka 1. određuje se u skladu s člankom 238. stavkom 3. točkom (a) UFEU-a.
            
            
            
               Članak 8.
                  Gospodarski dijalog
            
            
               Kako bi se pojačao dijalog između institucija Unije, posebno Europskog parlamenta, Vijeća i Komisije, te kako bi se jamčila veća transparentnost i odgovornost, nadležni odbor Europskog parlamenta može pozvati predsjednika Vijeća, Komisije i, prema potrebi, predsjednika Euroskupine da pred odborom rasprave o mjerama koje su donesene u skladu s tom uredbom.
            
            
            
               Članak 9.
                  Preispitivanje
            
            
               1.Do 31. prosinca 2023. i nakon toga svake četiri godine Komisija objavljuje izvješće o primjeni ove Uredbe. U tom se izvješću ocjenjuje djelotvornost ove Uredbe.
            
            
               2.Komisija to izvješće dostavlja Europskom parlamentu i Vijeću.
            
            
         
         
            
               Članak 10.
            
            
               Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            
            
               Sastavljeno u Bruxellesu,
            
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  
                        
                  https://ec.europa.eu/info/sites/info/files/economy-finance/emu_communication_hr.pdf
                   
               
               
                  
                     (2)
                  
                        
                  https://www.consilium.europa.eu/hr/press/press-releases/2019/06/14/term-sheet-on-the-budgetary-instrument-for-convergence-and-competitiveness/
                   
               
               
                  
                     (3)
                  
                        
                  https://www.consilium.europa.eu/hr/press/press-releases/2019/06/21/statement-of-the-euro-summit-21-june-2019/
                   
               
               
                  
                     (4)
                  
                        COM(2018) 391; 
                  https://ec.europa.eu/commission/sites/beta-political/files/budget-may2018-reform-support-programme-regulation_hr.pdf
               
               
                  
                     (5)
                  
                        
                  https://ec.europa.eu/commission/sites/beta-political/files/reflection-paper-emu_hr.pdf
                   
               
               
                  
                     (6)
                  
                        
                  https://eur-lex.europa.eu/legal-content/EN/TXT/PDF/?uri=CELEX:31997R1467&from=HR
                  ; 
                        
                  https://eur-lex.europa.eu/legal-content/EN/TXT/PDF/?uri=CELEX:32005R1056&from=HR
                     
                  https://eur-lex.europa.eu/LexUriServ/LexUriServ.do?uri=OJ:L:2011:306:0033:0040:HR:PDF
               
               
                  
                     (7)
                  
                        SL C , , str. 
               
               
                  
                     (8)
                  
                        SL C ; ; str. 
               
               
                  
                     (9)
                  
                        Uredba (EU) br. 472/2013 Europskog parlamenta i Vijeća od 21. svibnja 2013. o jačanju gospodarskog i proračunskog nadzora država članica europodručja koje su u poteškoćama ili kojima prijete ozbiljne poteškoće u odnosu na njihovu financijsku stabilnost (SL L 140, 27.5.2013., str. 1.).
               
               
                  
                     (10)
                  
                        S.L.C , , str.